8. ΝΟΜΟΣ 1502 της 25 Μαΐου/3 Ιουλ. 1944 Περί τροποποιήσεως διατάξεων τινων φορολογίας συνολικής καθαράς προσόδου κλπ. και ρυθμίσεως καταβολής καθυστερουμένων φόρων. Άρθρον 1 1.Δια τον καθορισμόν της φορολογητέας συνολικής καθαράς προσόδου βάσει μαχητών τεκμηρίων παντός υποκειμένου εις φόρον συνολικής καθαράς προσόδου αρμοδία καθίσταται και η Κεντρική Οικονομική Εφορία Ελέγχου ασχέτως του τόπου κατοικίας ή διαμονής του φορολογουμένου. Επί περιπτώσεως καθ’ ην της φορολογίας του αυτού προσώπου και δια το αυτό οικονομικόν έτος επελήφθησαν ο τε Οικονομικός Έφορος της κατοικίας ή διαμονής και η Κεντρική Οικονομική Εφορία Ελέγχου η αρμοδιότης ανήκει εις την Κεντρικήν Οικονομικήν Εφορίαν. 2.Εξαιρετικώς μέχρι της συμπληρώσεως έτους από της υπογραφής της περί ειρήνης συνθήκης, ο καθορισμός της φορολογητέας συνολικής καθαράς προσόδου βάσει μαχητών τεκμηρίων και η βεβαίωσις του επ’ αυτής αναλογούντος συνθετικού φόρου, δύναται να ενεργήται και προ της οριστικοποιήσεως των εγγραφών του φορολογουμένου εξ αναλυτικών κατηγοριών της φορολογίας καθαρών προσόδων κλπ., ως και του συνθετικού φόρου βάσει των πραγματικών αυτού προσόδων. 3.Τα στοιχεία μεταγενεστέρας οριστικοποιήσεως των αναλυτικών κατηγοριών κλπ. του φορολογουμένου δεν επηρεάζουν τον γενόμενον καθορισμόν της συνολικής προσόδου βάσει μαχητών τεκμηρίων, πλην εάν εκ τούτων προκύπτη μείζων φορολογητέα συνολική πρόσοδος, οπότε ενεργείται συμπληρωματική βεβαίωσις. 4.Αι διατάξεις του παρόντος άρθρου εφαρμόζονται από του οικονομικού έτους 1943-1944. Άρθρα 2-4 (Το άρθρον 2 αναφέρεται εις το καταργηθέν άρθρ. 4 Νόμ. 1110/1944. Δια του άρθρ. 3 αντικαθίσταται η παρ. 1 του άρθρ. 8 του Ν. 1110/1944. Το άρθρ. 4 είναι τελική διάταξις). 